এক বিশ্বাসঘাতকতার গল্প! প্রকাশিত হল পারমিতা ভট্টাচার্যর নতুন বই

ওয়েব ডেস্ক: নিঃসঙ্গতা ও উচ্চাকাঙ্ক্ষা কীভাবে একজন বিশ্বাসঘাতকের জন্ম দেয়, তা শব্দের মাধ্যমে ফুটিয়ে তুললেন লেখিকা ডঃ পারমিতা ভট্টাচার্য (Dr. Paromita Bhattacharya)। তাঁর লেখা ‘স্কার্স বিনিথ দ্য সাইলেন্স’ (Scars Beneath the Silence) বইতে এক কঠিন বাস্তবের মাঝে জীবনের গতিপথ বদলের এক ব্যতিক্রমী গল্পের স্বাদ পাবেন পাঠকরা। গত ২৮ নভেম্বর কলকাতায় লেখিকা নিজের হাতে বইটি প্রকাশ করেন।

পার্ক স্ট্রিটের অক্সফোর্ড বুক স্টোরে এই বই প্রকাশ অনুষ্ঠানে (Book Launch) ‘গেস্ট অব অনার’ হিসেবে উপস্থিত ছিলেন অভিনেত্রী, শাস্ত্রীয় নৃত্যশিল্পী এবং সমাজকর্মী অলকানন্দা রায়। এছাড়াও ছিলেন প্রফেসর ও সমালোচক জুলি ব্যানার্জী মেহতা, লেখক শেহনশাহ মির্জা, লেখক ও অভিনেতা প্রসূন বন্দ্যোপাধ্যায়। লেখক ডঃ জোনাকি মুখার্জী এবং সাংবাদিক সহেলি মিত্র।

আরও পড়ুন: দক্ষিণবঙ্গে ফের হাওয়া বদল, নিম্নচাপে পরিণত ঘূর্ণিঝড় ‘দিতওয়ার’

‘স্কার্স বিনিথ দ্য সাইলেন্স’-এ শুধুমাত্র একটি গল্প নয়, মানুষের মনের গভীর ক্ষত, একাকিত্ব, আকাঙ্ক্ষা ও বিশ্বাসের ভাঙাগড়ার এক অভিনব যাত্রাকে তুলে ধরা হয়েছে শব্দের মায়াজালে। একজন অপরাধীর জীবনে ভালোবাসার গল্প এবং তাঁর জীবনের অদৃশ্য আবেগ পাঠককে টেনে নিয়ে যায় মানসিক দুর্বলতা, অনিশ্চয়তা এবং অপূর্ণ স্বপ্নের অন্ধকার পথে। নিঃসঙ্গতা, আকাঙ্ক্ষা ও অবহেলা কীভাবে এক বিশ্বাসঘাতকের জন্ম দেয় এবং তা কীভাবে এক সম্পর্কে প্রভাব ফেলে- তা দেকানো হয়েছে গল্পের পরতে পরতে। তবে সমস্ত ক্ষত নিরাময় করে জীবনের বাঁচার মন্ত্র খুঁজে পাওয়ার বিষয়টিও দেখানো হয়েছে এই বইতে।

ডঃ পরমিতা ভট্টাচার্য লেখিকা হওয়ার পাশাপাশি একজন কর্পোরেট স্ট্র্যাটেজিস্ট, ক্লিনিক্যাল সাইকোলজিস্ট এবং আন্তর্জাতিকভাবে স্বীকৃত এক্সিকিউটিভ কোচ। কর্মক্ষেত্রে তাঁর ২৫ বছরেরও বেশি অভিজ্ঞতা রয়েছে। এছাড়াও তিনি একজন মোটিভেশনাল স্পিকার, স্পিরিচুয়াল লাইফ কোচ ও সমাজসেবী হিসেবেও পরিচিত। ‘মায়া মুক্তি’ হল তাঁর জাতীয় বেস্টসেলিং বই, যা তাঁকে বহু সাহিত্য পুরস্কার এনে দিয়েছে।